
Ősi, ha nem legősibb sportunk a vadászat. De vajon ki az igazi 
vadász? Az, aki kapja magát, kiballag a határba, aztán válogatás 
nélkül minden állatot lepuffant, ami csak elébe kerül? Bizony nem. 
Az igazi vadász elsősorban az állatvilág oltalmazására gondol, 
állatokat, fajokat ment meg a végső kipusztulástól, elszaporításu- 
kon fáradozik, ha kell, tenyésztéssel is. A környezetet védi, a ter- 
mészetet őrzi, benne a maga mentshelyét is, mert a mai, nagyvárosi 
beton- és kőrengetegbe zárt ember számára létkérdés a természet 
utolsó érintetlen foltjainak megmentése. Az ember már réges-régen 
felborította a természet egyensúlyát, de a vadász puskájával féken 
tarthatja olyan állatfajoknak az eluralkodását, amelyek az emberi 
beavatkozást nagyszerűen tűrték, és természetes ellenségeik ki- 
irtása után végzetesen elszaporodtak. Ilyenkor a vadász , gyilkos" 
golyója a ritka, pusztulásra ítélt fajok védelmében öl. De a köny- 
nyelműen kilőtt golyó egy értékes állatfajnak utolsó példányát is 
leterítheti, amire már bőven volt példa a vadászat történetében. 

Erre gondoltunk, amikor együtt, egy könyvben mutatjuk be 
a leggyakrabban puskavégre kerülő szárnyasokat és emlősöket, 
az ember okos beavatkozása nélkül pusztulásra ítélt madár- és 
emlősfajokkal. Vadakat mutatunk be, amelyekre még nyugodtan 
vadászhatunk, s vadakat, amelyek láttán az igazi vadász leereszti 
puskacsövét, fényképezőgépet vesz elő, vagy ha egészen ritka faj- 
ról van szó: boldogan jelenti az állat megjelenését a múzeumban 
vagy az erdő- és vadgazdaságban. 

Néhány vadászható madarat e sorozatban dr. Keve András 
Madarak c. kötete már bemutatott. Nem hagyhattuk ki őket va- 
dászható fajaink felsorolásakor, de ismétlésbe nem bocsátkoz- 
tunk, a két leírás jól kiegészíti egymást. (A hímeket d, a nősté- 
nyeket fej , a kicsinyeket juv. — iuvenis — fiatal — jellel jelöljük.) 


VADÁSZHATÓ ÉS RÉSZBEN VÉDETT FAJOK 


1. Vetési lúd (Anser fabalis). Hajdan nagy, ma már sajnos kataszt- 
rofálisan csökkenő mennyiségben, szeptember derekától kezdve 
vonul át hazánkon Dél-Európa felé, hogy áprilisban újra északra, 
a tundraövezetbe vonuljon. Fekete csőrén jellegzetes, sárgás vagy 
pirosas gyűrűt találunk, csüdjének színe sárgától pirosig változik. 
Szárnyhossza 40-50 cm, súlya 2,9-3,4 kg. Vonulása közben gyak- 
ran keveredik más vadlúdfajokkal. A lilikek előtt érkezik, és utá- 
nuk távozik tőlünk. Régebben a Tiszántúlon vonult át, ma a Du- 
nántúlon is gyakori vendég. Fűféléket legel, s bár gabonával él, 
nem tesz kárt a vetésben, de hajdan, amikor ezrével lepte el, trá- 
gyája gyakran , kisütötte" a zsenge veteményt. 


2. Nagy lilik (Anser albifrons). Észak-eurázsiai madár, mely vonu- 
lása közben nagy tömegekben lepi el vetéseinket, és tavaink, fo- 
lyóink jegén éjszakázik. Október elejétől március derekáig tartóz- 
kodik nálunk. Szárnyhossza 38-46 cm, súlya 2-3 kg. Hússzínű 
csőréről, fehér csőrkörméről, hússzínű vagy narancssárga lábáról 
ismerhető fel. Vonulása a század elején nyugat felé tolódott, és 
ma már a Dunántúlon sem ritka , de fő tömege a hortobágyi-bihar- 
ugrai madárszállásokon vonul át. A hozzá igen hasonló kis lilik- 
től (A. erythropus) elsősorban annak kiterjedtebb hókája (fehér 
fejfoltja), szem környékén levő, csupasz sárga gyűrűje, valamint 
testnagysága alapján különböztethető meg. A nagy lilik 1948-ban 
költött is nálunk a szegedi Fehér-tó nádszegélyében. Csaknem ki- 
zárólag füvekkel, gabonával él. A vetési lúdhoz hasonlóan száma 
folyton csökken. 

A vadludakat reggeli és esti , húzásukon" lesből, szeptember 
1-től december 31-ig vadásszák. A nálunk is fészkelő nyári lúd 
(A. anser) vagy szőke liba, házi libánk őse, szigorú védelem alatt 
áll, és száma örvendetesen szaporodik az utóbbi időben. 

I. tábla 


1. Tőkés réce (Anas platyrhynchos). A legközönségesebb, szinte 
minden vizünkön megtalálható úszóréceféle Közép-Európában. 
Szárnyhossza 24-28 cm, súlya 70-130 dkg, a hím mintegy 1596- 
kal nagyobb a tojónál. A gácsér nászruhája igen színpompás, 
a tojó barnás alapszínű (rejtő szín). Szinte az egész északi féltekén 
megtalálható faj, főleg sík vidéken él, de hegyi vizeken, sőt a városi 
parkok tavacskáin is gyakran megtelepszik. Költési időn kívül 
nagy csapatokban jár. Vonuló madár, de egy része nálunk is telel. 
Nádba, zsombokra, ,,káka tövére", de előfordul, hogy a fák od- 
vába építi fészkét. Költési idő alatt a gácsérok ún. , legénycsapa- 
tokba? verődnek. A tojók március derekán 8-15 tojást tojnak, 
s 24-26 nap múlva kelnek ki a fészekhagyó kiskacsák. Vízinövé- 
nyeken, rovarokon, csigákon, halikrán, ebihalakon él, de aratás 
után tömegesen lepi el a gabona- és a rozstarlókat. A legfontosabb 
vízi vadunk, újabban vadkacsatelepeken is tenyésztik. 


2. Barátréce (Aythya ferina). A bukórécék közé tartozik. Európá- 
ban és Szibériában él, nádas tavainkon mindenütt költ. Kisebb 
a tőkés rucánál, szárnya 20-23 cm hosszú, a súlya 75-120 dkg. 
A nádasok, parti sűrűk víz felé eső szegélyében építi a fészket 
a tojó, melyet gazdagon kibélel. Fészekalja 8-10 tojásból áll. Kot- 
lás idején a gácsér a fészek körül tanyázik. Kotlási ideje 23-24 nap. 
Gyakran több tojó tojik egy fészekbe. Főleg vízinövények hajtá- 
sain, magvain, de télen csigákon és kagylókon is él, a vízirovaro- 
kat, rákokat, apróbb halakat is elfogyasztja. 

A vadkacsákra augusztus 1-től december 31-ig szabad vadászni. 
Esti és hajnali vonulásukon, ,, húzáson? vagy a sekély vizet meg- 
hajtva, , taposva" vadásszák. A meglőttek közül igen sok elvész 
a nád között, ezért a kacsavadászathoz jó vadászeb kell. Magyar- 
országon a tőkés-, csörgő-, böjti-, barát- és fi ütyülőréce kivételével 
valamennyi vadkacsafaj szigorúan védett! 


TI. tábla 


1. Fogoly (Perdix perdix). Sikvidékeinken szinte mindenütt meg- 
található, 15-16 cm hosszú szárnyú, 36-45 dkg súlyú, zömök, 
rövid farkú, a talajszinten élő madár. Szívesen tanyázik a válto- 
zatos növényzetű szántóföldeken, árokpartokon, mezsgyéken, 
deazegyhangú nagyüzemi táblákat csak szükségből, jobb híján vá- 
lasztja lakóhelyének. Április és június eleje között 12-20 tojást rak, 
s ha fészkét elpusztítják, új, ún. sarjúfészket épít. Költési ideje 
24 nap. A csibék, amint felszáradtak, elhagyják a fészket. Szüleik 
igen gondosan vezetgetik őket, s a következő tavaszig összetart 
a család. A fiatalok márciusban választanak párt, mindig idegen 
csapatból és egy életre szólóan. Igen hasznos madár, kizárólag 
gyommagvakon és rovarokon él. Kemény hidegben vagy igen ha- 
vas télen rengeteg elpusztul belőlük, s hosszú évekbe telik, amíg 
újra elszaporodnak. Szeptember-október hónapokban, jól ido- 
mított vizslák segítségével vadásszák. 


2. Fürj (Coturnix coturnix). Testnagysága alig negyede a fogolyé- 
nak, mindössze 10-11 cm hosszú szárnyú és 5-10 dkg súlyú ma- 
dárka. Csak tavasztól kora őszig tartózkodik nálunk. Futás köz- 
ben a nyakát behúzza, leereszti a farkát, úgy tűnik, mintha gurulna. 
Júniusban költ, fészkét a gabonatáblák földjébe kaparja. Fiókái 
hamar elhagyják az anyjukat, magányosan élnek. Igen hasznosak, 
főleg gyommagvakkal táplálkoznak. Számuk rohamosan csökken 
egész Európában, így ma már tilos rájuk vadászni. A déli orszá- 
gokban azonban sok ezer vonuló fürjet pusztítanak el, mert ínyenc- 
falat az olaszoknál, marokkóiaknál. Hálóval összefogdossák őket, 
s nyársra húzva megsütik. 


3. Szirti fogoly (Alectoris graeca). Valamivel nagyobb a fogolynál. 
Délkelet-Európából származik. Májusban-júniusban fészkel. Kö- 
ves vidéken él. Hazánkba telepítését — sajnos eredménytelenül — 
többször is megkísérelték. 


III. tábla 


Fácán (Phasianus colchicus). A leggyakoribb apróvadunk. A kakas 
szárnya 24-26 cm, rendkívül hosszú farka 55-60 cm-re is meg- 
nőhet, súlya 1,2-1,6 kg. A tojó kb. egyötödével kisebb nála. Ere- 
deti hazája Ázsia, ahonnan — a monda szerint — az argonauták hoz- 
ták magukkal. Ma egész Európában otthonos, szabadon él, far- 
mokon, félig szelídítve, mesterségesen tenyésztik. Sőt a vadon élők 
tojásait tavasszal összegyűjtik, s mesterségesen kikeltik. Néhány 
hetes nevelés után vagy közvetlenül vadászat előtt eresztik ki őket 
a röpdéből. Ínséges időben pedig a vadászterület fácánjait is rend- 
szeresen etetik. Az idők során több fácánfajt is betelepítettek 
hozzánk, ezek kereszteződtek, s ma már lehetetlenség szétválasz- 
tani őket. A kakas egyik legszebb színű madarunk. A feje fénylő 
sötétzöld, a füle körül piros, a párzási időben megduzzadó dürgő- 
foltot találunk. Testszíne az alfajok keveredése folytán rendkívül 
változatos, de mindig sárgás-vöröses-zöldes árnyalatokban játszik. 
A tyúkok tollazata földbarnás rejtőszín, mely kotlás idején védi 
ellenségeitől. Kedvenc tartózkodási helye a mezőgazdasági terü- 
letekkel tarkított, bokros, ligetes pagonyerdő. A zárt sűrűségeket 
kerüli, a nádasokban viszont szívesen tanyázik. Nappal többnyire 
a mezőn láthatjuk futkározni őket, este a kakasok érces kakato- 
lással tudatják, ha alvófájukra szállnak. Tavasz derekán dürög- 
nek, és a hímek heves harcokat vívnak egymással nászhelyeikért. 
Május elején egy alig bélelt gödröcskébe 10-15 db olajzöld tojást 
tojnak a tyúkok, melyekből 24-26 nap múlva kelnek ki a csíkos, 
sárgásbarna pihéjű, fészekhagyó csibék. Eleinte kizárólag rova- 
rokon élnek, de idősebb korukban egyre több növényt fogyaszta- 
nak. Igen hasznosak, a gyommagvakat és a káros rovarokat szor- 
galmasan irtják. Ősz elején felbomlanak az amúgy sem túlzottan 
összetartó családok, és csak az etetők alatt gyűlnek össze újra. 
Szeptembertől februárig társas vadászatokon lehet rá vadászni. 
Sokat megfognak közülük élve, és tenyészállatként eladják Nyu- 
gat-Európában. 

IV. tábla 


1. Szárcsa (Fulica atra). Az egyik leggyakoribb vízi-, mocsári mada- 
runk. Rövid szárnya 20-22 cm, súlya 40-100 dkg. Egész Európában 
megtalálható, minden növényzettel borított, csendesebb vízen meg- 
telepszik. Vonuló madár, de gyakran áttelel. Fészkét a vízinövé- 
nyek tövébe rakja, évente két-háromszor is költ. Vízinövényeken, ro- 
varokon, ebihalon, halivadékon él, néha káros. Természetes vizeink 
szárcsáit védi a törvény, csak a halastavakban szabad rá vadászni. 


2. Erdei szalonka (Scolopax rusticola). A vadászok kedvence. 
18-21 cm szárnyhosszúságú, 27-34 dkg súlyú vonuló madár. Ha- 
zája egész Eurázsia, nálunk szórványosan fészkel. Vonulása az idő- 
járás függvénye. Március-áprilisban, fatörzsek közelébe építi a 
fészkét. Fiókái fészekhagyók, 5-6 hétig jár együtt a család. Táp- 
láléka gilisztákból, rovarokból áll, melyeket — hosszú csőrét az 
avarba fúrva — külön is nyíló csőrvégével csíp fel. Csak tavasszal 
szabad rá vadászni, noha ezzel nagyobb kárt teszünk állományá- 
ban, mint ha őszi vonulása idején lőnénk. 


3. Túzok (Otis tarda). Legnagyobb hazai madarunk, a kakas 16 kg 
súlyt is elérhet. Szárnyhossza kb. 50 cm. Ma már csak itt-ott él egy- 
egy csoportja Európában. Nálunk a legtöbb Békés megye és a Kis- 
kunság füves pusztaságain, rétjein található belőle. Állandó madár. 
Áprilisban dürög. Fészke a talajba taposott, sekély mélyedés, 2-3 
tojást rak, melyekből 25-28 nap alatt kelnek ki fészekhagyó csibéi. 
Fiatalkorában rovarokon él, később főleg növénymagvakat és haj- 
tásokat fogyaszt. A nagyüzemi gazdálkodás eleinte kedvezett neki, 
de a nagyfokú vegyszerhasználat a katasztrófa szélére sodorta 
már-már szaporodni kezdő állományát. Ma kb. 3000 db él belőle 
hazánkban. (A legnagyobb európai állomány!) Tenyésztésével a 
budapesti Állatkertben kísérleteztek, de üzemi méretű mesterséges 
szaporítása máig is megoldatlan. Szigorú védelem alatt áll. Déva- 
ványa mellett külön természetvédelmi rezervátumot létesítettek a 
megmentésükre. (A tojó rajza kb. felére kisebbítve.) 

V. tábla 


1 Nu 
; 


1. Balkáni gerle (Streptopelia decaocto). Felül zárt, fekete nyak- 
örve és egyszerűbb színezete különbözteti meg leginkább a többi 
gerlefajtól. Szárnyhosszúsága 17-18 cm, súlya 12-22 dkg. Az 1930- 
as évektől kezdve gyors ütemben terjeszkedik északi irányba. Ma 
már Izlandban és Írországban is megtaláljuk. Hevenyészett fész- 
két fákra, épületek párkányára stb. építi. Március elején tojja első 
pár tojását. Mind a két ivar kotlik, 13-14 nap alatt kikelnek a 
fiókák, és 18 napos korukban kirepülnek. Nagyon szapora, évente 
többször is költ. Magevő, kifejezetten káros. Vadászatát jelenleg 
nem korlátozza törvény. Városi állományai némely betegség ter- 
jesztésével az elvadult házigalambok méltó társaivá váltak. 


2. Vetési varjú (Corvus frugilegus). Közismert, igen gyakori madár 
hazánkban. Szárnyhossza 29-31 cm, súlya 30-60 dkg. A hímek 
lényegesen nagyobbak a tojónál. Vonuló madár, a nálunk telelő 
példányok tőlünk északra fészkelnek. Síkvidéki és ártéri erdők- 
ben, néha sokezres telepekben fészkel. Március-áprilisban költi ki 
3-5 db tojását, a fiak 30 napos korukban repülnek. Tápláléka 
rendkívül változatos, kb. 6096-a állati, 4076-a növényi eredetű. 
Szorgalmasan pusztítja a rovarkártevőket, de azok vegyszeres 
irtása táplálkozásának megváltoztatására kényszerítette, és Így 
esetenként komoly kárt tehet az apróvadak fiaiban. Mindenféle 
dögöt is megeszik. Csapatosan jár, a zord idő elől gyakran az 
emberi települések közelébe húzódik. Egész évben vadászható. 
A többi nálunk élő varjúféle: a dolmányos varjú (C. cornix), a 
szarka (Pica pica) és a szajkó (Garrulus glandarius) életmódja és 
gazdasági jelentősége eltér a vetési varjúétól. Magányosan cser- 
késznek vagy egy fészekalj közösen, táplálékuk jelentős része állati 
eredetű. Sajnos, veszedelmes apróvad- és fészekpusztítók, így 
a vadász egész éven át köteles rájuk vadászni. Fészküket sem kí- 
mélik, sem a kotló anyamadarat, pedig pocokjárás vagy csere- 
bogárrajzás idején alkalmilag hasznosak lehetnek, ilyenkor kímé- 
letet érdemelnek! 

1. Mezeinyúl (Lepus europaeus). Testsúlya 3-6 kg. Színe vidé- 
kenként változó, a talaj színéhez alkalmazkodik. Hosszú fülének 
a vége mindig fekete, és 10 cm hosszú, felfelé kunkorodó farka 
mindig fehér aljú. Hátulsó lábai erősen megnyúlt ugrólábak. Kü- 
lönböző alfajai egész Európában elterjedtek. Kora tavasztól nyár 
végéig szaporodik, a kisnyulak szőrösen, nyitott szemmel jönnek 
a világra. A nőstény nem őrködik felettük, de szoptatni mindig 
visszatér, Ha a földön lapuló kisnyulat megsimogatják, az anyja 
nem szoptatja többé, sorsa a pusztulás lesz. A felnőtt nyúl magá- 
nyos állat. Minden egyed szigorúan őrzi a maga területét (territó- 
riumát), azon nem tűr meg fajtársat. Tápláléka fűfélékből, termesz- 
tett növényekből áll, a fák kérgét éhínség idején megrágja. Állati 
eredetű táplálékot is fogyaszt, egyes irodalmi adatok szerint a me- 
zei pockot is pusztítja, és a dögre is rájár. Legveszedelmesebb be- 
tegsége a tularémia, az embernél súlyos kötőhártya-gyulladást 
okoz, aki tehát elhullott mezeinyúlra talál, ne nyúljon hozzá! 
Állománya nagyon megfogyatkozott az utóbbi időben, ezért csak 
módjával szabad rá november-december hónapokban vadászni. 


2. Üreginyúl (Oryctolagus cuninculus). Lényegesen kisebb a mezei- 
nyúlnál, maximálisan 3 kg súlyú. Hátulsó lábai és a fülei is jóval 
rövidebbek. Szürkés agutiszínű (az aranynyúlhoz hasonlóan szőr- 
szálai világosabb és sötétebb gyűrűkkel tarkázottak). Fülének 
végei egyszínűek. A házinyúl egyenes őse. A Pireneusi-félsziget- 
ről az ember hurcolta szét Európába. A rómaiak leporáriumok- 
ban, nyulaskertekben tartották. Ma szinte minden homokos vagy 
közép-kötött talajú, sík vagy dombos vidéken megtalálható, ahol 
kotorékot áshat (például elhagyott, öreg temetőkben). Kifejezetten 
társaságkedvelő állat, kolóniákban él. Évente 25-30 fiat is felnevel- 
het egy anyaállat. Növényevő, hihetetlen kárt tud okozni az erdő- 
és mezőgazdaságnak. Főleg éjszaka portyázik. A mezeinyulak el- 
költöznek a tanyájuk közeléből. Dúvadnak számít, egész évben 
vadásszuk. 

1. Mókus (Sciurus vulgaris). Meglehetősen közkedvelt, kimondot- 
tan fán lakó rágcsáló. Testhossza 38-42 cm, ebből 18 cm a farka. 
Két színváltozata van, a vöröses és a szürkés. A hasa alja fehér, 
Fiai márciusban születnek. Tavasztól őszig gyakran játszanak a fák 
ágai közt és néha a földön. Télire a fészkébe húzódik, de nem 
alszik igazi téli álmot. Veszedelmes fészekpusztító, az énekes- 
madarak rettegett ellensége. Télire dióból, makkból stb. készlete- 
ket gyűjt, de raktárainak helyét gyakran elfelejti. Könnyen meg- 
szelídül. Nálunk nemigen vadásszák, ma már a törvény is védi, 
A szibériai alfajok prémje értékes. 


2. Pézsmapocok (Ondatra zibethicus). 1905-ben Amerikából tele- 
pítették Prága mellé. Ma már faunánk állandó tagja. 50-60 cm 
hosszú, 2 kg súlyt is elérhet. Fülei aprók, kerekek, fülnyílását el 
tudja zárni vízmentesen. Ujjait úszóhártya köti össze. Sárgás- 
szürkés-barnás fedőszőrei alatt sűrű, vízhatlan gyapjúszőrzetet 
találunk. Kotorékait a gátakban építi, és így azokat lazítja. Na- 
gyon szapora, a nőstény tavasztól őszig négyszer is fialhat. Táp- 
láléka elsősorban vízinövényekből áll, de a halivadékot, vízicsigá- 
kat, bogarakat, kétéltűeket és kagylókat is szívesen fogyasztja. 
Kiszállóhelyeit mindig kagylóhéjak borítják. Kitűnően úszik és 
bukik, 7-8 percig is a víz alatt marad. Európába telepítése valójá- 
ban felelőtlenség volt, mert nagyon kártékony. Prémje értékes. 
Főleg csapdázzák, elvétve lövik is a vadászok. 


3. Mormota (Marmota marmota). Testhossza 52-55 cm. Marad- 
vány állományai a Kárpátokban és az Alpokban, elszórt szigeteket 
alkotva, 1000-3200 m tengerszint feletti magasságban élnek. Több 
méter mély járatokat vág a talajba. Veszély esetén az őr messze 
hangzó füttyel figyelmezteti társait. Igazi téli álmot alszik. 15-16 
évig él, fiai igen lassan fejlődnek. Az alpesi rétek növényeivel táp- 
lálkozik. Szemfülessége miatt nehéz zsákmányul ejteni, ezért nagy- 
ra becsülik a vadászok. A környező államokban részlegesen védett. 

1. Farkas (Canis lupus). A világ valamennyi farkasa egyetlen faj- 
hoz tartozik. Alkalmazkodóképessége egészen rendkívüli, s így 
egymástól teljesen eltérő jellegű területeken is megtaláljuk. Színe, 
mérete, nagysága igen változó. A déli, fakóságra sivatagi alfajok 
alig nagyobbak egy jókora rókánál, míg az ordasszürke vagy feke- 
tés hegyi farkasok és a télen fehér csuhát viselő északi alfajok 
súlya meghaladja a fél mázsát. A legnagyobbakat a Kárpátokban 
és az Altajban találjuk. Itt már 70 kg súlyt meghaladó példányo- 
kat is lőttek. Átlagos marmagassága : 80 cm. A téli hónapokban 
párzik, és 60-65 nap múlva, egy jól rejtett sziklaodú vagy sűrű 
bozótos mélyén hozza világra a nőstény 4-6 kölykét. Amíg a köly- 
kök kicsinyek, a hím farkas táplálja a családot, A fölfalt húst félig 
emésztve visszaöklendi elébük, Amint a kölykök megerősödtek, 
falkát alkotva, hatalmas területeket bekóborolva vadásznak, az 
előző két évjárat kölykei is szüleikkel járnak. Falkaösztönük rend- 
kívül fejlett, de több család csak elvétve olvad egyetlen falkává. 
Mindent felfal, amivel elbír, A jávorszarvast éppúgy lerántja, mint 
a házimarhát, de ha kell, pockokkal és rovarokkal, sőt erdei gyü- 
mölccsel is beéri, Érzékszervei igen fejlettek. Rendkívül értelmes, 
több választási lehetőség közül, próbálkozás nélkül is megtalálja 
a számára legalkalmasabb megoldást. Hihetetlen kárt tud okozni, 
ezért tűzzel-vassal irtják. Hozzánk csak kemény teleken, elvétve 
kóborol egy-egy példánya. Az általános hiedelemmel ellentétben, 
az egészséges, védekezni képes emberre nem veszélyes. 


2. Sakál (Canis aureus), A farkasnál kisebb, 50-55 cm magas, 
kutyaszerű állat. Még századunkban is előfordult — talán elő is 
fordul? - egy változata nálunk, melyet Éhik Gyula a nádi farkassal 
azonosított, Apró emlősökön, rovarokon és dögön él. Igazi hazája 
tőlünk délre van, ahol hulladékeltakarító szerepe igen jelentős. 
Életmódja sokban hasonlít a kutyáéhoz, noha ma már bebizonyí- 
tott tény, hogy nem közeli rokonok. 

testhossz 


marmagasság 


IX. tábla 


1. Vörösróka (Vulpes vulpes). Legelterjedtebb ragadozó emlős- 
állatunk. Hossza 90-140 cm, ebből 40 cm a farka. Marmagassága 
35-45 cm. Igen kecses állat, súlya nagyon változó (3-12 kg). Színe 
a világos vörösessárga és a sötét rézvörös árnyalatok között válta- 
kozik. A hegyvidéken sötétebb, a sík vidéken világosabb színű. 
Földünk északi felén mindenhol megtalálható. Kiváló alkalmaz- 
kodóképességű állat, nem véletlenül ruházták rá a s, Tavasz" és 
, furfangos" jelzőket. Minden állatot legyűr és felfal, amivel csak 
elbír, az őzgidától a mezei pocokig, de rovarokkal, férgekkel, 
álcákkal, sőt erdei gyümölcsökkel is beéri. Pocok- és rovarpusztí- 
tásával kifejezetten hasznos a mezőgazdaságban, de ezzel sem 
képes ellensúlyozni az apróvadállományban végzett hóhérolását. 
A házibaromfiakat védeni kell tőle. Nagyon szapora. Tavasszal 
3-10 db kölyket vet. 6-8 hetes korukban gyakran megfigyelhetjük, 
amint önfeledten játszadoznak a kotorék nyílása előtt. Amikor 
nagyon ,elbolhásodott" már a rókavár, a bokrosokban, gabona- 
táblákban új szállást keresnek, és késő őszig abban tanyáznak. 
Nyár végén feloszlik a család, és magányosan kóborolnak a rókák. 
A hideg idő újra kotorékukba kényszeríti őket. A veszettség na- 
gyon megtizedeli állományukat újabban. Aki a szabadban feltű- 
nően szelíd rókára talál, ne játsszon vele — biztos, hogy veszett! -, 
s ha véletlenül is hozzáér, azonnal keressen fel orvost; a veszettség 
halálos kimenetelű betegség! A rókát kártétele, valamint a veszett- 
ség terjesztése és hihetetlen szaporasága miatt egész éven át, min- 
den lehetséges módon, gyakran igen embertelenül, füstgyertyákkal 
kotorékába fojtva irtják, pusztítják a vadászok. 


2. Nyestkutya (Nyctereutes procyonoides), Kárpát-Ukrajna felől 
most van elterjedőben. Lónyán már a hazai előfordulást bizonyító 
példányt meglőtték. Aki a rajzon látható, kb. 60 cm testhosszú 
állattal találkozik, azonnal értesítse a Természettudományi Mú- 
zeumot (Budapest VIII., Baross utca 13.). 

1. Barnamedve (Ursus arctos). Európa legnagyobb, átlagosan kb. 
1 m marmagasságú, 2-3 ag súlyú ragadozó emlősállata. A magas 
hegységekben még megtalálható, de másutt szinte teljesen kiirtot- 
ták már. Bundájának színe a fakósárgától a feketéig, testnagysága 
táplálkozási viszonyaitól függően változik. Főleg növényeken, 
bogyókon, erdei gyümölcsökön, veteményeken él, a zsenge zab 
és a tejes kukorica kedvelt csemegéje, de a húst — dögöt is — min- 
denkor szívesen fogyasztja; a halakat, sőt a hangyákat sem veti 
meg, fészküket éppoly rendszeresen feldúlja, mint a méhekét. 
Egy-egy példány, ha rákap a háziállatokra, iszonyú dúlást végez- 
het közöttük. Az emberre általában nem veszélyes, de bocsai 
védelmében, vagy ha megszorítják, bizony nekitámad. A háborí- 
tatlan sűrűségek lakója. Nehézkesnek tűnő testalkata ellenére bá- 
mulatosan fürge, gyorsan fut, viszonylag jól kúszik és kitűnően 
úszik. A kemény tél beálltával kidőlt fenyők alá vagy sziklaodúkba 
húzódik, és többé-kevésbé folyamatos téli álmot alszik. Januárban 
a nőstény 2-3, néha több, nagyon fejletlen bocsot fial, melyekkel 
csak a tavasz beálltával jön elő a vackából. Általában egy vagy 
két bocsot nevel föl. A nyári párzási időben a kanok hevesen 
üldözik az anyjuk után nyívó bocsokat. Téli álomra a bocsok 
gyakran az anyjukkal egy vacokba vonulnak, s csak tavasszal bom- 
lik fel a család. A barnamedvét kisebb-nagyobb megszorításokkal, 
de általánosan vadásszák. Kihelyezett állati tetem mellett lesben 
ülve, vagy hajtva, havas időben a nyomát követve lövik. A medve- 
bunda és a hatalmas medvekoponya kívánatos vadásztrófea. 


2. Mosómedve (Procyon lotor). Mintegy negyven éve telepítették 
Amerikából Németországba, ahol megtelepedett, és egyre inkább 
terjed. Egyes megfigyelők szerint már hazánk nyugati határait is 
elérte. Marmagassága 30 cm, testhossza 65 cm. Rendkívül kárté- 
kony, Európába telepítése felelőtlenség volt. Aki észleli, értesítse 
a Természettudományi Múzeumot. 

1. Menyét (Mustela nivalis). 20-30 cm hosszú, nálunk a szőre télen 
is barnás, a farkvége pedig szőrével egyszínű. 


2. Hermelin (Mustela erminea). Testhossza 30-40 cm, téli szőre hó- 
fehér, de a farka vége mindig fekete színű. Mind a két faj az északi 
félteke mérsékelt és hideg égövi részein él, de a menyét a Földközi- 
tenger övezetéig lehúzódik. Táplálékuk zömét egerek és pockok 
alkotják, hasznosak, bár a hermelin gyakran kifosztja a madarak 
fészkét. Hasznosvad- és baromfitelepeken komoly kárt okozhat, 
de könyörtelen üldözése itt is értelmetlen. Tavasszal párzanak, 
a menyét 5-6, a hermelin 8-9 hét múlva, elhagyott hörcsög- vagy 
ürgelyukakban hozza világra 2-6 db csupasz és vak kölykét. Fel- 
nevelésükben a mintegy 1/,-dal nagyobb hím is segít a párjának. 
A hermelin és a menyét újabban védett, védelmük nagyon is indo- 
kolt, legfeljebb a vadtenyésztő telepek környékén kell féken tartani 
őket. A kölyökkorban fogságba esett menyét is, hermelin is nagy- 
szerűen megszelídül. 


3. Görény (Mustela putorius). Eurázsia mérsékelt égövi részein és 
Észak-Afrikában otthonos, 60-65 cm hosszúságú állat. Mint 
a menyétféléknél általában, a nőstény rendszerint jóval kisebb 
a bímnél. Kifejezetten követi az emberi településeket (kultúra- 
követő faj), a patkányok kíméletlen hóhéra. Sokkal többet pusztít 
belőlük, mint amennyit képes elfogyasztani. Egyetlen görény- 
család is féken tudja tartani egy kisebb falu patkányállományát. 
De elképesztő dúlást végez a baromfiak között, ha óljukba szaba- 
dul, ezért kíméletlenül irtják, pedig talán okosabb volna jól záródó 
ólakat csinálni. A mezőn pocokféléket, madarakat, üreginyúl- 
fiakat fogyaszt, hörcsög és üreginyúl kibővített járataiban tanyá- 
zik. Rokona a védett mezei görény (Mustela eversmanni), mely 
messzire kerüli az embert, és szalmasárgás árnyalatú. Háziasított, 
albínó változatát, a vadászgörényt patkányirtásra és üreginyúl- 
vadászatra használják. Nálunk a görényt nem védi a törvény. 

XII. tábla 


1. Vadmacska (Felis silvestris). Hegyvidéki és nagyobb alföldi 
erdeinkben, sőt nádasainkban is, szórványosan, de mindenütt 
megtalálható eurázsiai, 6-12 kg súlyú, 80-100 cm hosszú macska- 
féle. Rendkívül óvatos, rejtett életet él. A házimacska közeli ro- 
kona - de nem őse -, pontos megkülönböztetésük annál is nehe- 
zebb, mert kereszteződnek. Sokszor a szakember is alig képes el- 
dönteni, melyik fajból származó egyed akadt a kezébe. Igazi ra- 
gadozó, az őzgidától a rovarokig mindenre vadászik, s bár a rág- 
csálók alkotják fő táplálékát, komoly kárt okozhat a vadgazdál- 
kodásban. Az is igaz viszont, hogy — mint a ragadozókét általá- 
ban - a vadászok eltúlozzák kárát, hasznát, állományszabályozó 
szerepét pedig tagadják. Szaporodása, vadászmódja igen hasonló 
a házimacskáéhoz, de érzékszervei sokkal fejlettebbek. Bár nem 
rég még tűzzel-vassal irtották, kíméletet érdemel, hiszen kipusz- 
tításával újabb fajjal szegényedne a faunánk, 


2. Borz (Meles meles). Ez a zömök, mackós mozgású állat rokona 
a karcsú és kecses menyétnek. Európa minden erdős vidékén, 
Ázsiában a Himalájától északra találjuk. Ősszel akár 20-25 kg 
súlyúra is meghízhat, noha mindössze 80-100 cm a testhosszúsága. 
Hatalmas kotorékokat, labirintusszerű várakat épít, melyek gene- 
rációról generációra szállnak, s gyakran több mint száz évig is 
lakják egyfolytában. A borz mindenevő. Erdei bogyóktól a gom- 
bákig, a dögöktől a kisebb állatokig, madarakig mindent felfal, 
amit megkaparinthat, a zsenge gabona és a tejes kukorica kedvelt 
csemegéje. Párosodási ideje nyáron, ősz elején van, a kölykök 
február-márciusban, igen fejletlenül jönnek a világra. Főleg alko- 
nyi, éjjeli állat, igazi téli álmot — a hiedelemmel ellentétben - nem 
alszik, a legkeményebb téli hidegben is el-elhagyja a kotorékát. 
Rendkívül tiszta, kotoréka közelében emésztőgödröt ás, és rend- 
szeresen ott végzi a dolgát. Viszonylag ritkán került a régi idők- 
ben is puskavégre. Rendszerint kutyák segítségével, föld alatti 
járatait feltárva vadászták. Ma már a törvény részlegesen védi. 

Hiúz (Lynx lynx). Európa nagy részén már csak foltokban talál- 
juk. Ázsiában és a Kárpátokban még viszonylag gyakori, hazánk- 
ból a század elején kipusztított, 75 cm magas, 130-160 cm hosszú, 
30-40 kg súlyú macskaféle. Valaha a síkság erdőiben is tanyázott, 
de kíméletlenül üldözte az ember, és visszavonult a magas hegy- 
ségek rengetegébe. Az összefüggő bozótosok, nagy kiterjedésű 
lombos és tűlevelű erdők lakója. Ha biztonságban érzi magát, 
szívesen napozik a déli fekvésű lejtők tisztásain vagy a sziklákon. 
Magányos állat, fajtársait messzire űzi vadászterületéről, csak a 
fiait, illetve párzási időben társát tűri meg rajta. Alkonyatkor, 
éjszaka vadászik. A szarvasborjútól a házimacskáig, a pocoktól 
az énekesmadarakig mindent megfog, amit legyűrhet. Egy-egy 
hiúz, ha rákap, a havasokban legeltetett juh- és kecskenyájak ré- 
mévé válhat. Még a nyájőrző kutyák sincsenek biztonságban tőle. 
Életterén a beteg és satnya állatok pusztításával fontos szabályozó 
szerepet játszik. Ahonnan a hiúzt kiirtják — hacsak az ember nem 
veszi át állományszabályozó szerepét -, elszaporodik, de minőségi- 
leg romlik a hasznos vadállomány. Érzékszervei kiválóak, bár mint 
a macskafélék általában, főleg látása és hallása alapján tájékozó- 
dik, szaglása lényegesen gyengébb. Kora tavasszal párzik, 72-77 
nap múlva egy fa- vagy sziklaodúban 2-4 kölyköt hoz világra a 
nőstény, melyekkel a hím mit sem törődik, sőt ha teheti, fel is 
falja őket. Anyjuk azonban nagy szeretettel és gonddal neveli föl 
és tanítja vadászni a csemetéit, másfél-két évig vezeti őket, s ez 
alatt az idő alatt nem is párzik. Amint ivarérettek lettek a kölykök, 
megváltozik az anyaállat magatartása, és kiűzi őket a vadászterü- 
letéről. Rendkívüli óvatossága miatt a hiúz csak elvétve kerül 
puskavégre. Csapdába aránylag gyakran belemászik, s néha mér- 
gezett csalifalatokat is fölszed. Ahol gyakori, ott kevésbé, ahol rit- 
kább, ott fokozottan védi őket az egyes államok vadászati tör- 
vénye. Fiatalon fogságba kerülve állítólag nagyon megszelídül. 


Vaddisznó (Sus scrofa). A házidisznó őse. Közép-Európában min- 
denütt megtalálható. Jól alkalmazkodik az emberi kultúrához, erő- 
sen elszaporodott az utóbbi időben. Eredetileg az erdős középhegy- 
ségekben, dombvidékeken élt, de ma már az Alföldön is egyre 
több helyen találjuk. Erős, vaskos felépítésű, zömök állat, a leg- 
nagyobb kanok 1 m-nél magasabbak, 1,5 m-nél hosszabbak és 
250 kg-nál is nehezebbek lehetnek. Orra jellegzetesen megnyúlt, 
túrásra kiválóan alkalmas ormánykorongban végződik, és szem- 
fogai agyarakká alakultak át. A nagy kanok ,sarlói" (agyarai) 
25-28 cm-nél is hosszabbak lehetnek. A szeme apró, fülei nagyok, 
háromszögletűek, rövid, kunkorodó farka szőrbojtban végződik. 
Lábai kurták, testét sűrű, feketésszürke serteszőr borítja, télire 
gyapjúszőrzetet növeszt alája. A vaddisznók kondákban élnek, 
csak az öreg kanok kóborolnak magányosan az erdőn. Szaglásuk 
kiváló, hallásuk jó, látásuk gyengébb. Rendkívül tanulékonyak. 
Óvatos, az embert lehetőleg kerülő, de ingerlékeny és egy csöppet 
sem félénk állatok. A sebzett vaddisznó vagy a malacait féltő koca 
az emberre is kifejezetten veszélyes. Táplálékuk főleg növényi 
eredetű, a mezőgazdaságnak komoly károkat okoznak. Az erdő- 
ben felszedik a makkot, gombát, rovarokat, csigákat, apróbb rág- 
csálókat és madárfiókákat. A dögöt is szívesen fogyasztják. ÁLi- 
tólag a sündisznót is felfalják. A kocák tél utóján 3-8 csíkos malac- 
kát hoznak a világra, és ősz elejéig külön utakon kószál a család. 
Hazánkban a disznó mindenkor vadászható, bár sem a vemhes, 
sem a malacait vezető kocát nem lövi le a tisztességes ember. 
A húsa kitűnő, de csak nagyon alaposan megsütve vagy főzve 
szabad enni, mert , borsókával" (galandféreglárvákkal) fertőzött 
lehet. A vaddisznót lesen, hajtva, hóesés után nyomon követve, 
fogós kutyákkal terelve vagy előre kiszórt kukoricához szoktatva 
,szórón? vadásszák. Trófeája az agyar, de kikészített bőréből 
szőnyeget és ágytakarót is csináltatnak a vadászok. 

Őz (Capreolus capreolus). Európa talán leggyakoribb, rendkívül 
kecses, karcsú, páros ujjú patás állata. Testmérete és súlya igen 
változékony, keletről nyugat felé haladva egyre csököttebbek az 
őzek. Átlagos magassága 60 cm, súlya 20 kg körül van. Szőrzeté- 
nek színe nyáron , őzvörös", télen szürkésbe hajló. Farán fehér 
szőrfoltot találunk, mely optikai jelzésül szolgál: anyjuk villogó 
tükre utat mutat menekülés közben a gidáknak. A bak ősszel 
leveti az agancsát, és tavasszal újat növeszt a helyébe, amelyen 
ritkán találunk háromnál több ágat. Hazai őzeink agancsa a leg- 
erősebb Európában. A világrekord agancsot Martonvásáron ejtet- 
ték el. Eredetileg a dombos-hegyes vidékek lakója, de ma már az 
Alföldön is szinte mindenütt megtaláljuk. Tápláléka fűfélékből, 
lombból, rügyekből, termesztett növényekből áll. Igen válogatós. 
Amíg egy-egy területen túl nem szaporodik az állománya, közöm- 
bös a mezőgazdaságra. Az őzeket többnyire alkonyatkor és hajnal- 
ban láthatjuk a tisztásokon, az erdő szélén legelni, de a július— 
augusztusi üzekedéskor nappal is sokat mozognak. A megtermé- 
kenyített pete néhány havi nyugvó állapot után kezd fejlődni. 
Május-júniusban a suták többnyire két, ritkábban egy vagy há- 
rom gidát ellenek. A tél beálltáig, amikor az őzek csapatokba ve- 
rődnek, anyjuk igen gondosan neveli őket. Gyakran bukkannak 
kirándulók az anyaállat által elrejtett szopós gidára, s meggondo- 
latlanul dédelgetni kezdik , az aranyos kis jószágot", pedig ezzel 
halálra ítélik. Finom szaglású anyja ugyanis halálra rémül , ember- 
szagú" kölykétől, s ugatáshoz hasonló hangon riasztva, elmenekül 
előle. A közhiedelemmel ellentétben az őz goromba, kötekedő ál- 
lat. Háznál nevelve a bak az emberekre is igen veszélyessé válhat. 
Szinte minden őznevelési kísérlet tragédiával végződött ez idáig. 
A bakot májustól októberig, a sutát és a gidát szeptembertől feb- 
ruár végéig lehet lőni. Gyalogosan cserkészve, lesből, üzekedése- 
kor csalisíp segítségével és lovas kocsiról, vadásznyelven: , barká- 
csolva" vadásszák. 

ág. rgy 


XVI. tábla 


Jávorszarvas (Alces alces). Külső megjelenésében alig hasonlít 
a többi szarvasféléhez. 3 m hosszú, 2-2,5 m magas, 4—5 g súlyú, 
meredeken futó gerincvonalú teste nehézkesnek, otrombának tű- 
nik, fejét ugyancsak elcsúfítja hatalmas, messze az alsó ajak fölé 
csüngő kosorra. Néhány száz éve még nálunk is előfordult. Saj- 
nos, arról nincsen adatunk, hogy mikor veszett ki végképp. Ma 
Európában - a Szovjetunió kivételével, ahol ugyancsak közön- 
séges vaddá vált az utóbbi időben - Skandináviában, Lengyel- 
országban és az NDK-ban élnek kisebb-nagyobb populációi 
(csoportjai). Elsősorban a mocsári erdőségeket kedveli, és szét- 
nyíló patája is kiválóan alkalmazkodott ezek laza, gyakran süp- 
pedős talajához. Kitűnően úszik, ilyenkor a bikák hatalmas, 
lapátos agancsukat a vízre fektetik és úgy egyensúlyoznak. Táp- 
láléka fiatal hajtásokból áll, kedvenc csemegéje a fűz, nyár és az 
éger, de vízinövényeket is szívesen fogyaszt. Ahol elszaporodik, 
ott a veteményekben, elsősorban tiprásával okoz kárt. A bika 
mindig egyetlen tehénnel jár. Párosodási ideje augusztustól októ- 
berig tart, májusban vagy júniusban a tehén egy, ritkábban két 
egyszínű, vörösbarna borjat ellik, melyeket az anyjuk különös 
gonddal véd. Ahol az ember nem üldözi, ott nappal is sokat jár 
táplálék után. Az európai állományokat szigorúan védik, és csak 
külön engedéllyel szabad közülük elvétve egyet lelőni. Ázsiában 
és Észak-Amerikában rendszeresen vadásszák, és hatalmas, nem- 
ritkán 150 em terpesztésű agancsa becses trófeának számít. A Szov- 
jetunióban hosszú ideje és eredményesen kísérleteznek a jávor- 
szarvas háziasításával, s valószínűleg — a rénszarvas (Rangifer ta- 
randus) mellett — a szarvasfélék családja újabb hasznos taggal 
gyarapítja háziállatainkat. Erős, kitartó, gyors és rendkívül igény- 
telen, a nehéz, fagyott terepen való közlekedésre is alkalmas, ezért 
kitűnő igás- és hátasállatot nyernének vele az északi területeken, 
amely ráadásul még húst és tejet is ad. 


36 


Dámvad (Cervus dama). Jégkorszaki maradványait szinte minde- 
nütt megtalálták Közép-Európában, de még a történelmi idők előtt 
kiveszett. Ősei Kisázsiából kerültek ide. Marmagassága ritkán 
haladja meg az egy métert. Átlagos testhossza 140 cm, súlya 
120-130 kg. Rozsdavörös alapszínű nyári csuháját feltűnő, fehér 
pöttyök tarkítják, téli szőrzete szürkés, foltozása is elmosódott. 
Sárgás (flavisztikus), fekete (melanisztikus) és festékanyag- (pig- 
ment-) hiányos, albínó egyedek sem ritkák közöttük. Csehszlová- 
kiában egy hófehér változatát is tenyésztik. A bikák agancsa te- 
nyérszerűen ellaposodik, , lapátot? alkot, melyet tavasszal elhul- 
lajtanak. Síkvidéki állat. Parkos, ligetes pagonyokban, változatos 
növényzetű tájon érzi jól magát. , Élőhelyéről" csak elvétve vándo- 
rol el, így elterjedési területén szigeteket alkotva élnek az egyes 
dámvadállományok. Párzási ideje október hónap. A bika teknő- 
szerű mélyedést kapar, s abba állva erős, gerlebúgáshoz hasonló 
hangot ad, ,barcog" - így hívja a teheneket magához. Borjait 
a tehén május-június hónapokban elli. Egy-egy barcogóhelyért 
a bikák -— igen gyakran az egyik elhullásával végződő — harcot vív- 
nak egymással. Érzékszervei és értelmi képessége a többi szarvas- 
fajhoz hasonló mértékben fejlettek, de bizalmasabb, kevésbé ria- 
dozó, mint a gímszarvas, ezért nagyobb parkokban, vadaskertek- 
ben szívesen tenyésztik. A tehenek és a fiatalok csapatokban, 
az öreg bikák magányosan járnak. Hazánkban mindössze 2—3000 
él belőle, noha több, számára alkalmas területen is telepíthető 
volna. Annál is inkább, mert a mezőgazdaságban jóval kisebb kárt 
okoz a gímszarvasnál. A dámvadat a többi szarvasfajhoz hasonló 
módon és időben vadásszák. Trófeája a lapát, melyet a hitványabb 
egyedeknél csak kanálnak mondanak a vadászok. A magyar, első- 
sorban a Gyulaj (Tolna megye) környéki erdőkben élő dámvad- 
állomány világhírű, évtizedek óta innen kerülnek ki a világrekord- 
nak számító dámvadtrófeák. 


Gímszarvas (Cervus elaphus). Szinte egész Európában elterjedt, 
és számtalan változatban él. Nyugatról kelet felé haladva a válto- 
zatok testnagysága nő; a kárpáti szarvasbika 2,20 m-nél hosz- 
szabb, 1,5 m-nél magasabb és 3 g-nál is súlyosabb lehet. Karcsú, 
kecses állat. A színe szarvasrőt, keleten a szürkésbe hajló, nyuga- 
ton a vöröses árnyalat a jellegzetes. A nyugati változat bikái a 
nyakon sörényt viselnek. Kedvenc tartózkodási helye a vízben 
gazdag, szedres, bodzás aljnövényzetű erdő. Az utóbbi időkben 
szívesen megtelepszik s komoly károkat okoz a nagy kiterjedésű 
kukoricatáblákban, ahonnan ki sem lehet terelni. Tápláléka lomb- 
ból, rügyekből, fűből és veteményekből áll, de télen — amikor nem 
jut máshoz - a fák kérgét is lehántja. A bikák minden év telén le- 
dobják az agancsukat, és nyár végéig újat , növesztenek" a helyébe. 
A legerősebbeké 12-14 kg súlyt is elérhet. Érzékszervei kitűnőek, 
különösen a szaglása és a hallása. Félénk, riadozó, óvatos állat, 
általában csapatosan jár, s egy idősebb, rendszerint borjatlan te- 
hén vezeti őket. Tavasszal felbomlik a csapat, és május végén, 
június elején megszületnek a pettyes csuhát viselő borjak. Szep- 
tember elején a bikák jellegzetes, bőgő, , orgonáló" hangja tudatja, 
hogy megkezdődött a nászidőszak, a szarvasbőgés. A csapatok 
pasái féltékenyen őrzik teheneiket, és gyakran élethalálharcot vív- 
nak miattuk. Amikor vége a násznak, a tehenek tovább szoptatják 
borjaikat, és csak a tél beálltával verődnek újra össze a csapatok. 
A szarvast , becserkészve", néha kocsiról , barkácsolva" és lesből 
vadásszák, csak kivételesen hajtják. Vadászatának kedvelt ideje 
a szarvasbőgés, akkor hangutánzó , bőgőkürttel" féltékennyé te- 
szik a bikát, és a leshelyhez csalogatják. Agancsa nagyra értékelt 
vadásztrófea, a legsúlyosabb és legszebb agancsokat világszerte 
nyilvántartják. Nálunk száznál több, éremmel díjazott agancsú 
szarvasbikát lőnek évente, és a magyar szarvasagancsok vezetnek 
a világranglistán. 


XIX. tábla 


1. Zerge (Rupicapra rupicapra). Európa és Kisázsia hegységeiben, 
700-3500 m tengerszint fölötti magasságon fordul elő. Kecske 
nagyságú, 75 cm magas, 1 m hosszú, 35—40 kg súlyú állat. Hazánk- 
ból már a jégkorszak idején kipusztult. A magas hegységekben, el- 
szigetelten fennmaradt populációi elsősorban színezetükben térnek 
el egymástól. Rendkívül mozgékony, széles, erős patáival ügyesen 
közlekedik a legmeredekebb szirtek birodalmában. A kecske — így 
hívják a nőstényt — is szarvat hord, mely mind a két ivarnál kampó- 
szerűen hátrahajlik, évgyűrűjéből meg lehet állapítani a zerge 
korát. Késő ősszel párosodnak, és májusban születnek a gidák, 
melyek az első két hónapban csak szopnak, s csak azután térnek 
át növényi táplálkozásra. Táplálékuk a hegyi rétek füvéből, lom- 
bokból, hajtásokból, mohából és zuzmókból áll. Mint minden 
kecskeféle, élelmére rendkívül kényes. Látása és szaglása különö- 
sen kiváló. Veszély esetén az őrködő vezérállat messze hangzó, 
éles füttyszóval riasztja csapatát. Ahol gyakori - így Romániában, 
Csehszlovákiában, Ausztriában -, rendszeresen vadásznak rá. 
A bakokra nyár derekától, a kecskékre októbertől januárig sza- 
bad vadászni. 


2. Kőszáli kecske (Capra ibex). Az európai alfajok maradványállo- 
mányai a Pireneusokban és az Alpokban élnek. Ázsiában viszony- 
lag gyakori állat. A bakok 1 m körüli marmagasságot, 1,6 m 
testhosszúságot és 120 kg súlyt is elérnek, szarvuk 1 m hosszú, 
kardszerűen hajlott, a tövénél igen vastag. A nőstények súlya 
kb. 50 kg, szarvuk is lényegesen gyengébb. Igazi magashegyi állat, 
a leghidegebb télben sem húzódik 2—3000 m-nél lejjebb. Fő táp- 
láléka az alhavasi növényzet, elsősorban a juhcsenkesz. Hála 
a gondos óvásnak, újra szaporodóban van, de csak módjával va- 
dásszák, az állomány fenntartásának és nemesítésének szempont- 
jaira vigyázva. Trófeája a szarva. 


Muflon (Ovis ammon musimon). Az ázsiai argál (Ovix ammon) 
egyetlen Európában élő alfaja, amely a XIX. század végére vissza- 
szorult Korzika és Szardínia szigetére. Onnan telepítették újra 
Európa több erdős vidékére, így középhegységeinkbe, elsősorban 
a Pilisbe és a Zempléni-hegységbe. Vállmagassága 60-75, hossza 
110-135 cm, ebből 5-6 cm a farka. A jerkék egy negyeddel kiseb- 
bek a kosoknál. Súlya 30-50 kg között mozog. A kosok hatalmas, 
a korral növekedő, szélesen ívelt szarvat, , csigát" hordanak. Szí- 
nük vörösesbarna (gerincvonaluk mentén sötétebb), a hasi részen 
fehéres. A faroktájék is fehér , tükröt" alkot. A kifejlett kosok ke- 
resztcsontjuk tájékán mélyen lehúzódó, világos, ún. nyeregfoltot 
viselnek. Téli szőrzetük alapszíne gesztenyebarna, néha feketés. 
Testalakulásában tipikus juhféle, de mozgásában, magatartásában 
a házijuhok tunyaságának nyomát sem találjuk. Rendkívül óvatos, 
neszes (a neszre figyelőt így mondja a népnyelv), valamint nagyon 
edzett, környezetéhez remekül alkalmazkodó állat. Eredeti élet- 
terétől, a középhegyi erdőtől eltérő, síkvidéki száraz erdőben is 
könnyen megtelepszik. Tápláléka iránt egyáltalán nem igényes, 
minden növényt szívesen fogyaszt, az aromás füvektől a vad- 
gesztenyéig. A mezőgazdaságnak nem okoz kárt. A kifejlett kosok 
és a jerkék külön csapatokban járnak, melyek csak ősszel csatla- 
koznak egymáshoz. Ilyenkor a kosok heves küzdelmet vívnak a 
rangelsőségért, s mintha a kötelező óvatosságról is megfeledkez- 
nének, fényes nappal, messze hangzó csattanásokkal öklelnek 
össze, és a legerősebb kíméletlenül elűzi a csapattól a gyengét. 
Bárányai március végétől május elejéig terjedő időben születnek. 
Magyarországon, mivel szaporítani kívánjuk, csak módjával, a téli 
hónapokban szabad rá vadászni. A hazai muflonok csigái közepes 
minőségűek. A világrekord trófeát Csehszlovákiában ejtették el. 

XXI. tábla 


PUSZTULÓ FAJOK 


1. Szirti sas (Aguila chrysaötos). Az ember elől húzódott a magas 
hegyek birodalmába ez a lúd nagyságú ragadozó madár, melynek 
szárnyhossza 60-70 cm, súlya 3,5-4 kg. A hímek kb. egynegyeddel 
kisebbek a tojónál. A sziklapárkányok esőtől és széltől védett 
zugaiban fészkel. Az öreg fészkek akár 3 m átmérőjűek is lehetnek. 
Április elején 2, ritkán 3 tojást rak, kotlása 44-45 napig tart. 
Az erősebb fióka gyakran fölfalja a gyengébbet. A kirepült fiata- 
lok sokáig a szüleikkel maradnak, majd ivarérésükig hatalmas 
területeket kóborolnak be. Hozzánk többnyire ezek a csatangoló 
fiatalok vetődnek el. Leginkább fajdfélékre, havasi nyulakra, zer- 
gegidákra, mormotákra vadászik. A rókát, sőt (az idomított ma- 
dár) a farkast is lebírja, de pocokkal, vakonddal, ürgével is beéri. 


2. Békászó sas (Aguila pomarina). A hazánkban még elvétve fész- 
kelő sasfajok közé tartozik. Szárnyhossza 45-53 cm, súlya 1,4- 
1,6 kg, nagyobb az ölyvekénél. Az Elbától a Kaspi-tengerig min- 
denhol megtalálható. A Balkánon és Kisázsiában ma még viszony- 
lag gyakori madár. Nagy kiterjedésű, vizenyős rétekkel váltakozó 
mocsár vagy tó menti lombos erdők lakója. Márciusban tér vissza 
közép-afrikai telelőhelyéről, május közepén két tojáson kotlik, 
költési ideje 42-44 nap; a hím időnként felváltja fészkén a párját. 
Rendszerint egyetlen fiókát nevel föl. Főleg békákon (innen nyerte 
a nevét is), kígyókon, gyíkokon él, elfogja a kisebb rágcsálókat, 
a nyúlfiakat, kirabolja a madárfészkeket, a dögre mindenkor rá- 
jár, de a gilisztát és a rovarokat is kedvvel csemegézi. A sólymok 
és a héják zsákmányát gyakran ,elkoldulja". Valamennyi sasfaj 
szigorúan védett! Olyan rohamosan pusztulnak, hogy lelőni őket 
— még ha tévedésből vagy kitömésre történik is — jóvátehetetlen 
bűnnek számít! 

XXII. tábla 


1. Vándorsólyom (Falco peregrinus). Észak-Norvégiától Tasma- 
niáig mindenütt otthon van, hazánkban törzsalakja él. A tojó 
szárnyhossza 35-38 cm, súlya 90-120 dkg, a hímek mindössze 
60-75 dkg-osak. Nálunk ma már csak elvétve fészkel a Bükk és 
a Zempléni-hegységben. Esőtől védett sziklapárkányon, ritkábban 
templomtornyokban néhány összekotort fűszálra rakja 3-4 db 
tojását. A harmadik héten a hím felváltja a kotló tojót. A 29-39. 
napon kelnek ki a fiókák, és 40 napos korukban kirepülnek. Első- 
sorban madarakat zsákmányol. Szédítő magasból, viharsebesség- 
gel zuhan az áldozatára, és hátsó karmaival úgy megrúgja, hogy 
rendszerint gerinctörötten pereg le a levegőből. A tőkésrécétől 
— ritkábban a vadlúdtól — a pintyekig, rigókig mindenre vadászik. 
Állománya - elsősorban az oktalan írtás és a nagyüzemi vegy- 
szeres művelés miatt — rohamosan fogy, ezért szigorúan védett. 
Az európai állatkertek önként kötelezték magukat arra, hogy még 
fogságban sem tartanak vándorsólymot. Felelőtlen solymászok, 
sajnos, a mai napig is nagy pusztítást végeznek köztük. 


2. Vörösvércse (Falco tinnunculus). Általánosan ismert, de ma már 
egyre inkább pusztuló, gerle nagyságú ragadozó madár, melynek 
szárnyhossza 23-28 cm, súlya 20-30 dkg. Eurázsia nagy részében 
és Észak-Afrikában is megtalálható. Többnyire a magas fákon, de 
nagyvárosaink kiemelkedő tornyain is fészkel. A telet Afrikában 
tölti, ahonnan korán, már februárban megtér, egyes példányai 
nálunk is áttelelnek. Évente egyszer 4-6 fiókát nevel, elvétve 
azonban másodszor is fészkel. Kotlási ideje 29-30 nap. Főleg 
egérre, pocokra, gyíkra, békára, rovarokra vadászik. Jellegzetes, 
. szitáló" (egy helyben lebegve fürkészik) vadászmódjáról könnyen 
felismerhető. Néha elfog egy-egy fácán-, fogoly- vagy házicsibét 
is, de kártétele elenyészik a pockok irtásával okozott haszna mel- 
lett. Pocokirtás idején, másodlagos mérgezésben, sajnos, igen sok 
elpusztul közülük. Rendkívüli hasznossága és állományának roha- 
mos pusztulása miatt szigorúan védett! 

1. Császármadár (Tetrastes bonasia). Az Alpoktól északra szinte 
mindenütt megtalálható. Ma hazánk egyetlen fajdféle madara, 
csak az Északi-középhegységben találjuk maradvány állományát. 
Barnás tollainak fekete tarkázata nagyon feltűnő, fekete torkát 
fehér szegély köríti. Fogoly nagyságú, szárnya 17-18 cm hosszú, 
súlya 32-45 dkg. A hegyvidéki lombos erdők és fenyvesek lakója. 
Kedveli a bogyótermő aljnövényzetet, táplálékának zöme ennek 
terméséből áll. Lakóterületéhez ragaszkodik, ezért mesterséges 
visszatelepítése nagyon nehézkes, pedig újbóli elszaporításával 
mind vadászati, mind állattani szempontból érdemes volna törődni, 


2. Siketfajd (Tetrao urogallus). Magyarországról az utolsó évti- 
zedben kiveszett, óriási méretű madár. Szárnya 37-41 cm hosszú, 
súlya 3-6 kg. A tyúkok 2594-kal kisebbek a kakasnál. Tavaszi 
násza idején, a dürgési hang adásakor a hímek néhány pillanatra 
, megsüketülnek", A hegyvidéki, öreg erdőkben, elsősorban a feny- 
vesekben tanyázik, fészkét a bokrok tövébe rakja. Fenyőhajtások- 
kal, levelekkel, rügyekkel és bogyókkal él, a fiatal fenyvesekben 
kárt is okozhat. 


3. Nyírfajd (Lyrurus tetrix). Ugyancsak kiveszett hazánkból. Lé- 
nyegesen kisebb a siketfajdnál, szárnya 22-28 cm hosszú, súlya 
75-130 dkg. A Balkántól északra, a sarkkör vidékéig otthonos. 
A ritkás, ligetes erdők lakója. Ahol gyakori, ott a költési idő után 
kisebb-nagyobb csapatokba verődik. Főleg növényeken, áfonya- 
bogyókon, borókán, égerbarkán él, de nyáron gilisztákat, rovaro- 
kat, csigákat is felszed. 

Nálunk valamennyi fajdféle szigorúan védett! Ahol gyakori, ott 
szívesen — a két nagyobb fajt főleg dürgés idején — vadásszák, és 
nagyvadnak tekintik. Újbóli megtelepítésükkel érdemes volna tö- 
rődni, és kellő gondozás mellett bizonyára el is szaporodnának. 
Ez okosabb dolog volna, mint a vörös lábú fogolyfajok betelepí- 
tése. Olaszországban mindhárom fajt tenyésztik. 

1. Uhu (Bubo bubo). A legnagyobb baglyunk. A tojók szárnya 
50 cm hosszúságot, súlya 2,6 kg-ot is elérhet, de a hímek ritkán 
súlyosabbak 2 kg-nál. Európában szinte mindenütt megtaláljuk, 
hazánkban szórványosan fészkel. Az öreg madarak egész éven át 
a fészkük körül tanyáznak, míg a fiatalok szertekóborolnak. Szik- 
laüregekben, odvas fákban, ragadozó madarak elhagyott fészké- 
ben költ. Március végén, április elején általában 3 tojást rak, s 
amint az elsőt letojja, kotlani kezd rajta. 34-36 nap múlva kel ki az 
első fióka. Ínség idején a fiókák egy részét a szülők elpusztítják. 
A kis baglyok - bár még nem repülnek — az ötödik hét végén el- 
hagyják a fészket. Táplálékuk rendkívül változatos, a süldő rókától 
a cserebogárig szinte mindent zsákmányul ejtenek, amivel elbírnak. 
Hajdan a vadászok fogságban tartották, hogy vele puskájuk elé 
csalogassák a szárnyas ragadozó madarakat, de ma rohamosan 
pusztuló állománya természetvédelmi érték, és mint valamennyi 
bagolyfaj, fokozott védelmet élvez. Szigorúan tilos rá vadászni! 


2. Holló (Corvus corax). A varjak családjának legnagyobbja, 
szárnyhossza 38-48 cm, súlya 80-130 dkg, nagysága alapján a leg- 
könnyebb megkülönböztetni az ugyancsak fekete színű vetési varjú- 
tól (C. frugilegus) és a nálunk csak elvétve előforduló kormos var- 
Jútól (C. corone). Eurázsiai faj. Hazánkba főleg kóborló példá- 
nyai vetődnek, különösen télen a Hortobágyra, de néha egy-egy 
pár tavasszal erdeinkben fészkel is. Keletről nyugat felé terjedő- 
ben van. Ahol rosszul gazdálkodnak a vadászok, és a vad egy része 
sebzetten elvész, ott hamar megtelepszik a holló. Magas fák koro- 
nájába rakott hatalmas fészkébe már február végén tojja 4-6 tojá- 
sát, és 20-21 napig kotlik. A kirepült fiókák a szüleikkel együtt kó- 
borolnak. Életmódja, táplálkozása a dolmányos varjúéhoz igen ha- 
sonló (lásd a sorozat Madarak c. kötetét, XIX. , 40.). Dögeltakarító 
szerepe igen jelentős. Ritka természeti kincsként fokozottan védett, 
szigorúan tilos rá vadászni, ám sajnos napjainkban is több esik a 
vadászok által felelőtlenül kihelyezett mérgezett tojások áldozatául. 

Hód (Castor fiber). Az Elba,- a Rhőne-vidéki, a lengyelországi és 
a Skandináv-félszigeten élő maradvány állomány kivételével Euró- 
pából már kipusztult ez a rendkívül érdekes és értékes rágcsáló. 
Elsősorban az emberi mohóság és felelőtlenség okozta pusztulását. 
Ahol csak egy kicsit is óvják, mint a Szovjetunióban, ott újra sza- 
porodásnak indul. Hajdan Magyarországon is élt, 1858-ban Ács 
mellett a Concó-patakban észlelték utoljára. Európa legnagyobb 
méretű rágcsálója, de világviszonylatban is csak a dél-amerikai 
vízidisznó, a Capybara nagyobb nála. 20, sőt 30 kg súlyt is elérhet, 
vakolókanálra emlékeztető evezőfarkával együtt mérve meghalad- 
hatja a 130 cm hosszúságot (marmagassága 40 cm). Végbélnyílása 
közelében két mirigyet, ún. olajzacskót találunk. Ezek termelik a 
hajdan igen nagyra becsült gyógyszer-alapanyagot, a hódpézsmát, 
amely prémjével együtt majdnem a faj végzetét okozta. Fényes 
koronaszőrökkel fedett, sűrű, puha, vízhatlan aljszőrzetű. A hó- 
dok kizárólag növényi táplálékon élnek. Vízinövényeket, nyír-, 
nyár-, fűz- és égerfahajtásokat és kérget fogyasztanak. Kidönti a 
fákat, feldarabolja, és gátakat épít a patakokra. Az elrekesztett 
tavacskák közepére építik kunyhójukat, melyeknek bejárata a víz 
alá nyílik. Télire feldarabolt fákból , eleségtutajt" készítenek, me- 
lyet a kunyhójuk közelébe húznak. Lakótavaik vízszintjét gát- és 
csatornarendszerek segítségével szabályozzák. Szigorú egynejű- 
ségben élnek, kora tavasszal párzanak, és nyár elején a nőstények 
2-5 kölyköt fialnak, ezek ivarérésükig maradnak együtt a család- 
dal. Hazai faunánk nagy vesztesége, hogy a hód végképp kipusz- 
tult belőle. Megtelepítésére alkalmas, védett területeken, mint pél- 
dául a Hortobágyi Nemzeti Park egyes részein vagy a tatai Ége- 
resen érdemes volna a lengyelországi példát követve, kizárólag mu- 
zeális értékként újra letelepíteni a hódot. 

1. Nyuszt (Martes martes). Mintegy 50-60 cm hosszú, de alig 
10 cm magas. Eurázsia számos vidékén megtaláljuk. Sárgás torok- 
foltjának a vége mindig lekerekített, az orrnyílása ovális, a talpa 
erősen szőrös. Az ember közelségét kifejezetten kerüli, a kevéssé 
háborgatott lombos és tűlevelű erdők lakója. Kiválóan kúszik és 
ugrik, tanyáját is a fák tetején levő, elhagyott mókus-, szarka- 
vagy varjúfészekben, néha a fák odvában üti fel, ahol a nappalt 
átalussza. Alkonyatkor indul vadászni. Kifosztja a madárfészket, 
az apró rágcsálóktól az őzgidáig mindent megfog, amivel elbír, de 
az erdei gyümölcsöt szívesebben fogyasztja. Párzási ideje nyáron 
van, de a megtermékenyített pete csak a tél derekán kezd el fej- 
lődni, s április elején 2-4 csupasz és vak kölyköt hoz a világra. 
A kis nyusztok igen gyorsan fejlődnek, és 6-8 hetes korukban már 
vadászni tanítja őket az anyjuk. Fiatalon fogságba esve hamar 
megszelídülnek, és rendkívül kezessé válnak. 


2. Nyest (Martes foina). Könnyű összetéveszteni a nyuszttal, mé- 
rete, súlya megegyezik vele, de torokfoltja rendszerint fehér, vil- 
lásan elágazik a mellén, talpai kevésbé szőrösek, orrnyílásai kere- 
kek. Közép- és Dél-Európában gyakoribb, mint északon és nyu- 
gaton. Nappal többet mozog a nyusztnál, és vele ellentétben szíve- 
sen ver tanyát az emberi települések közelében. Még a nagyváro- 
sokban - így Budapesten is — viszonylag gyakori, de kiválóan alkal- 
mazkodik a környezetéhez, és jelenlétét szinte alig venni észre. 
Állandó tanyája körül csak elvétve tesz kárt a baromfi- vagy ga- 
lambállományban. Élet- és táplálkozásmódja, szaporodása többé- 
kevésbé a nyusztéhoz hasonló, de kóborlóbb természetű, 6-15 km-t 
is megtesz egy-egy éjszakán. Mindkét állatfaj haszna és kára körül- 
belül egyensúlyban van egymással, de rendkívüli ritkaságuk miatt 
védelmet érdemelnek. Újabban mindkét faj egész éven át védett. 
A legtöbbet csapdákban fogták meg belőlük. Gereznájuk igen 
értékes. 

1. Vidra (Lutra lutra). Alakja tökéletesen alkalmazkodott a vízi 
életmódhoz. Különböző fajai és alfajai szerte a világon megtalál- 
hatók. 100-130 cm hosszú, rendkívül karcsú. Súlya 7-15 kg. Bár 
hosszabb, 20-50 km-es vándorutakat is megtesz a szárazföldön, 
és ilyenkor a magas hegységeken is átkel, igazi életelemét a náddal, 
sűrű növényzettel szegélyezett álló- vagy folyóvízben találja meg. 
Úszáskor a lábát csak kormányzásra használja, testének és farká- 
nak kígyózó mozgásával siklik előre. Szőrét vízhatlan faggyúréteg 
borítja, víz alá merülve füljáratait és orrlyukait be tudja zárni. 
Főleg éjjel jár zsákmány után, de az emberek által nem háborga- 
tott vidéken nappal is szívesen vadászik. Tápláléka halból, vízi- és 
vízparti madarakból, esetenként baromfiból és vízbe pottyant rág- 
csálókból áll. A halnak csak a nagyobbját hozza ki a partra, a ki- 
sebbeket úszás közben fogyasztja. Veszély esetén azonnal a vízbe 
menekül, és búvárúszással közelíti meg többnyire maga készítette 
kotorékát, melynek rendszerint két kijárata is van: az egyik a 
vízbe, a másik — a menekülőjárat — a parti bozótba nyílik. Sza- 
porodásáról keveset tudunk, kölyköket az év különböző szaka- 
szaiban is találunk. Ezek mintegy 30 napig vakok, de amint el- 
hagyják a vackot, merészen követik anyjukat a vízben. A hím mit 
sem törődik a családdal, a párzás és fianevelés idején kívül a fel- 
nőtt vidrák magányosan járnak. Tógazdaságokban, pisztrángo- 
sokban okozott kára miatt dúvadlistán szerepelt. Erősen csökkenő 
állománya újabban teljes védelemben részesül. 


2. Nyérc (Mustela lutreola). Alig 10 cm magas, 50 cm hosszú állat. 
Utolsó példányát 1952-ben ejtették hazánkban, ma már kipusz- 
tultnak kell tekintenünk. Életmódja a vidráéhoz hasonló, de test- 
felépítése nem alkalmazkodott úgy a vízi életmódhoz. A prém- 
telepeken amerikai rokonát tenyésztik, az innen kiszabadult pél- 
dányok könnyen elvadulnak, s ahol van még, ott kereszteződnek 
az európai nyércállománnyal. 

Bölény (Bison bonasus). Hatalmas termetű, a legnagyobb bikák 
2m marmagasságot és 8-9 g súlyt is elértek. Valaha egész Eurázsiá- 
ban megtalálható volt, de lassú pusztulása már a középkorban 
megkezdődött. 1926 táján, a háborút követő ínség miatt a koráb- 
ban gondosan védett kaukázusi és bielszowicei (bjelsovicei) ma- 
radvány állományt végképp kiirtották, és csak állatkertekben ma- 
radt fenn néhány bölény. Megmentésére nemzetközi egyesület 
alakult, és szigorú törzskönyvezéssel, vérvonalak felállításával si- 
került megmenteni a végpusztulástól., Az újból szaporodásnak 
indult bölényállomány egy részét Bielszowiczében ismét szabadon 
bocsátották, és a Lengyel Népköztársaság különös gonddal vigyáz 
reájuk. Ma már 500 fölé emelkedett a bölények száma. Főleg fű- 
féléken, leveleken, rügyeken élnek, télen a fák kérgével, mohával 
és zuzmóval is beérik. Párzási idejük augusztus-szeptember, de 
a tehenek csak két-három évente ellenek egy, igen ritkán két bor- 
jat. A vén bikák állandóan magányosan járnak, és igen mogorva, 
ingerlékeny állatok. Csak párzási időben csatlakoznak a tehén- 
csapatokhoz, s ilyenkor véres küzdelmeket vívnak. Nem ritkaság, 
hogy feldühödve teheneiket is felöklelik, sőt meg is ölik őket. 
Vadászata ma már szóba sem kerülhet, könyvünk végén csupán 
érdekességképpen említjük, mert a Kárpát-medencében valaha 
ugyancsak nagy számban élt. Legtovább Erdélyben maradt fenn, 
ahol az utolsó tehén 1762. október 8-án került puskavégre a Bor- 
gói-havasokban, A kipusztulás fő oka elsősorban a faj elöregedé- 
sében keresendő, az ember csak a végső lökést adta hozzá, de úgy 
tűnik, hogy gondos tenyésztőmunkával sikerül legalább ennél a faj- 
nál jóvátenni eleink bűneit. 1907-ben egy kaukázusi bölénybikát 
vittek Bielszowicébe, ennek a vérkeveredésnek köszönhető, hogy 
a hanyatló faj új erőre kapott, és ideig-óráig nem kell féltenünk 
a végső pusztulástól. 

